Multiplace / koncept
verzia 4.6, 6.2.2007

Intro
Multiplace je sieť ľudí a organizácií, venujúcich sa interakcii médií a technológií s umením, kultúrou a spoločnosťou. Vyvrcholením aktivít siete je každoročný festival, ktorý sa koná zároveň na rôznych miestach sveta. Jeho program je otvorený dielňam, inštaláciám, diskusiám, koncertom, performance, výstavám, prezentáciám, projekciám a predovšetkým novým formám kreativity. Pôvodné zameranie na kultúru nových médií prechádza od roku 2002 trvalým vývojom, okrem technologického aspektu digitálnych médií v umení sú predmetom záujmu taktiež súvisiace estetické, sociálne, kultúrne, právne či politické otázky. Cieľom „festivalu-siete” Multiplace je vytvoriť zázemie pre mediálnu tvorbu, podporovať kreativitu v otvorenom a kolaboratívnom prostredí a posilniť kritické uvažovanie o živote v kultúre ovplyvnenej technológiami. Multiplace pritom kladie dôraz na experimentovanie s možnosťami spolupráce a prepájania medzi jednotlivými uzlami siete.

Obsah

i. 	Festival Multiplace
ii. 	Nové médiá
ii/a. Čo sú nové médiá, čo je umenie a kultúra nových médií?
ii/b. Sieťové kultúry
iii. 	Distribuovaná organizácia Multiplace
iv. 	Zámery Multiplace
v. 	Prostriedky Multiplace
vi. 	Koordinačné aktivity Multiplace 
vii.	História Multiplace
viii. 	Ako sa zapojiť

i. Festival Multiplace

Multiplace vznikol ako koordinovaná akcia ľudí, ktorých spájal spoločný záujem prezentovať nové formy kreativity súvisiace s novými technológiami. V apríli 2002 sa spojili klub Buryzone, Galéria Jána Koniarka, Galéria Priestor, združenie Atrakt Art, Rokast, Subterra, České centrum a Rakúske kultúrne fórum a počas piatich dní na siedmich miestach v Bratislave, Trnave a Nitre pripravili prezentácie a vystúpenia softvérových inžinierov, umelcov pracujúcich s novými médiami, digitálnych filmárov, video umelcov a hudobníkov zo Slovenska, Čiech, Rakúska a Fínska. Príznačnou pre kontext tzv. „nových médií“ bola práve rôznorodosť profesionálnych pozadí účinkujúcich a organizátorov. Z akcie sa stal každoročný festival, do ktorého sa zapájali ďalší organizátori, lokácie, projekty, umelci. Dnes je už Multiplace v slovenskom a českom prostredí synonymom pojmu nové médiá, i vrátane jeho neurčitej povahy. V roku 2006 sa doň zapojilo 30 organizátorov na 17 lokáciách v 11 mestách s vyše 100 akciami, ktoré siahali od púšťania video artu cestujúcim v autobusoch medzi Prahou a Bratislavou, cez performance zo zvukov varenia ryže s dusenou zeleninou, nábor chodcov na výpravu na Mars až po divadlo tematizujúce súkromný život v byte jeho dočasných hostiteľov. 

ii. Nové médiá

ii/a. Čo sú nové médiá, čo je umenie a kultúra nových médií?

Termín umenie nových médií (digitálne, elektronické, mediálne umenie, umenie a nové technológie atď.) je používaný a užitočný pre projekty otvárajúce aktuálne technologické, estetické, sociálne, kultúrne, právne či politické otázky, ktoré so sebou prinášajú tzv. nové médiá. Od 90. rokov boli novými médiami postupne internet, web, mobily, bezdrôtové technológie, GPS a ďalšie. Kultúra nových médií v tomto zmysle pracuje s novými médiami.

Umenie a kultúra spojené s týmito médiami prekračujú tradičné kontexty, ale zároveň sa s nimi čiastočne prekrývajú. Spájajú v sebe rôzne, predtým oddelené oblasti ľudskej činnosti (výtvarné umenie, hudba, literatúra, programovanie, dizajn, veda a výskum, politika) a zároveň vytvárajú vlastné sociálne okruhy (net.artisti, elektronickí hudobníci, hnutie za slobodný softvér, spoločensko-politickí aktivisti a pod.) aj inštitúcie (festivaly, media laby, učebné odbory). Napriek tomu, že všetky uvedené termíny majú nejasné hranice, odrážajú reálne zmeny, ktorými spoločnosť a umenie vďaka technologickému vývoju prechádzajú a ktoré sú len pomalšie reflektované tradičnými disciplínami. Čoraz viac však dochádza aj k vzájomnému prelínaniu a spätnému ovplyvňovaniu týchto okruhov. Preto by sme mohli pri aktuálnych prejavoch často hovoriť aj o postdigitálnom umení, ktoré síce odráža aktuálny technologický a umelecký vývoj, avšak ktorého médium už nemusí mať “novú” (elektronickú, digitálnu, ...) podobu.

	ii/b. Sieťové kultúry

Tradičné delenie medzi prax a teóriu dnes už samozrejme čoraz menej zodpovedá realite. V dobe, kedy tvorba “umeleckého diela” rešpektuje prostriedky projektového manažmentu a kedy umelci robia kurátorov, kritici vystavujú a kurátori píšu o umelcoch, je dovolené byť všestranným. Je dovolené brať povolania (maliar, dizajnérka, teoretik, kurátorka) ako úlohy tímu v rámci projektu. Úspech čoraz menej závisí od prijatia kritikmi ako od zapojenia komunity. Kritika je čoraz viac oceňovaná v rámci projektu ako mimo neho. 

Participácia, zapájanie sa a účasť sa dostávajú do centra kultúrnej produkcie. Technologické nástroje (web, mailing listy, diskusné a komunitné servery, mobilná komunikácia, web 2.0) prispievajú k existencii sociálnych sietí. Kľúčovými atribútmi sieťových kultúr je otvorenosť, aktívna participácia, kolaboratívnosť, zdieľanie. Práve preto sú pre nás zaujímavé fenomény identity (online identita a dôvera, ochrana osobných údajov, bio-art), public domain (open source a open content), sieťových aktívit v reálnom čase (online performances, online vysielanie, streaming), masovej amaterizácie (rozdiel medzi expertmi a amatérmi sa zužuje a vzniká tak kategória profesionálnych amatérov), či sietí (zdieľanie súborov, sociálny softvér, kolaboratívne projekty).

iii. Distribuovaná organizácia Multiplace

Jednotliví organizátori Multiplace pracujú samostatne na rôznych projektoch súvisiacich s jeho celkovou orientáciou. Vzájomná prepojenosť obohacuje ich aktivity prakticky (spoločná propagácia, programová výmena, koordinácia logistiky a pod.) a tvorivo pri vzniku nových umeleckých projektov. Multiplace je platformou pre tvorivé experimentovanie s potenciálom sietí, skúmanie ich spôsobov fungovania. Hoci distribuovaná organizácia nie je (ani na Slovensku) historickou novinkou, decentralizácia aktivít a najmä iniciovanie a podpora spolupráce medzi jednotlivými organizátormi na medzinárodnej úrovni otvárajú nové možnosti.

iv. Zámery Multiplace

Multiplace sa postupne stotožnil s hlavným poslaním venovať sa role nových médií a technológií v súčasnom umení a kultúre. Momentálne je čoraz zreteľnejšie, že okrem samotného každoročného festivalu je k tomu potrebná celoročná spolupráca. Príznačnejšie pomenovanie ako “festival” sa pre Multiplace javí “sieť”, prípadne “festival-sieť” (network / festival). Multiplace nie je strešnou organizáciou, ale do určitej miery neformálnou sieťou rozširujúcou možnosti pre aktivity v oblasti interakcie technológie a kultúry, a najmä umeleckých projektov, vrcholiacou každoročným festivalom. Jej zámery možno v krátkosti zhrnúť takto:

* vytvoriť zázemie pre podporu inovatívnej tvorby a vzdelávania v oblasti umenia a kultúry nových médií a dosiahnuť jej akceptáciu a podporu verejnosťou aj verejnými inštitúciami

* iniciovať a podporovať vznik pôvodných tvorivých projektov v tejto oblasti

* posilniť kritické uvažovanie o živote v kultúre ovplyvnenej súčasnými technológiami, vrátane jej sociálnych, umeleckých a politických aspektov

* pracovať, tvoriť a zdieľať v otvorenom a kolaboratívnom prostredí

* inicovať a podporovať tvorivú participáciu a kolaboráciu odbornej aj laickej verejnosti na aktivitách súvisiacich s uvedenými okruhmi

v. Prostriedky Multiplace

Pri realizácii týchto zámerov Multiplace preto podporuje organizačné aj teoretické aktivity vzťahujúce sa k umeniu a kultúre nových médií na miestnej úrovni, ale aj medzinárodného sieťového charakteru:

Miestne aktivity

* Multiplace podporuje a iniciuje organizovanie prezentačných a edukačných akcií zameraných na lokálnu tvorbu (koncerty, výstavy, dielne, semináre, prednášky) a predovšetkým nové formy medziodborovej spolupráce

* Multiplace podporuje reflexiu, kritiku a teoretické uvažovanie o histórii a súčasných aktivitách v mediálnom umení a kultúre (debaty, panely, konferencie, kritické a teoretické texty)

Sieťové aktivity

* Multiplace podporuje konfrontáciu lokálnych aktivít s mobilnými, resp. medzinárodnými aktérmi (účasť hostí na akciách, rezidencie, spolupráca) 

* Multiplace podporuje nové formy spolupráce a prepájania jednotlivých lokácií siete (streaming, synchronizované akcie) a efektívne zdieľanie zdrojov (ideí, nástrojov, materiálu), mobilitu diel, umelcov a ostatných účastníkov projektu

vi. Koordinačné aktivity Multiplace

Koordinačnú činnosť počas roka zabezpečujú pracovné skupiny, zodpovedné za jednotlivé oblasti. Je zameraná najmä na komunikáciu medzi organizátormi a pre festival najmä na synchronizáciu programu a propagáciu.

* Multiplace počas roka iniciuje a podporuje komunikáciu a tvorbu a implementáciu nástrojov pre networking medzi organizátormi a medzi aktérmi festivalu a verejnosťou (každoročný míting, online komunikačný portál – backstage, mailing listy, sociálny softvér, webstránky, webhosting), ďalej poskytuje a sprostredkúva konzultácie, know-how a kontakty organizátorom 

* pre festival zabezpečuje koordináciu programu, tvorbu koncepčnej a vizuálnej identity, propagáciu, webstránku a ďalšie 

vii. Doterajšie ročníky festivalu Multiplace

16-20.4.2002 – Multiplace 1: new media event, v rámci projektu New Media Nation (organizácia Buryzone, podpora Culture2000), http://www.multiplace.sk/2002
27-31.5.2003 – Multiplace 2: new media event, http://www.multiplace.sk/2003
29.3.-8.4.2004 – Multiplace 3: festival kultúry nových médií, http://www.multiplace.sk/2004
17.4.-24.4.2005 – Multiplace 4: festival kultúry nových médií, http://www.multiplace.sk/2005 
12.10.2005 – prezentácia Multiplace na festivale Unsound vo Krakowe (Zuzana Černáková), http://www.serpent.pl/koncerty/2005/unsound.html
21.-30.4.2006 – Multiplace 5: festival kultúry nových médií, http://www.multiplace.sk/2006
13.10.2006 – Konferencia organizátorov Multiplace v 13m3 v Bratislave
13.-22.4.2007 – Multiplace 6, http://www.multiplace.sk/2006

viii. Ako sa zapojiť

Účasť v Multiplace je otvorená umelcom, producentom, organizátorom, študentom, teoretikom, vedcom, inžinierom a ďalším. Tento dokument približuje všeobecný koncept, spôsob ako sa zapojiť nájdete v  dokumente o organizácii Multiplace.